UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c) om Europa-Parlamentets ændringsforslag til Rådets fælles holdning vedrørende forslag til EUROPA-PARLAMENTETS OG RÅDETS DIREKTIV om sikkerhed forbundet med tredjelandes luftfartøjer, der benytter Fællesskabets lufthavne OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2002/0014 COD

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c) om Europa-Parlamentets ændringsforslag til Rådets fælles holdning vedrørende forslag til EUROPA-PARLAMENTETS OG RÅDETS DIREKTIV om sikkerhed forbundet med tredjelandes luftfartøjer, der benytter Fællesskabets lufthavne

1. Indledning

Ifølge EF-traktatens artikel 251, tredje afsnit, stk. 2, litra c), skal Kommissionen afgive udtalelse om de ændringer, som Europa-Parlamentet har foreslået ved andenbehandlingen. Kommissionens udtalelse om Europa-Parlamentets 5 ændringsforslag fremsættes nedenfor.

2. Baggrund

a) Kommissionens direktivforslag blev forelagt Europa-Parlamentet og Rådet den 14. januar 2002 (KOM(2002) 8 endelig - 2002/014 (COD)).

b) Det Europæiske Økonomiske og Sociale Udvalg afgav en udtalelse, der støttede Kommissionens forslag, den 17. juli 2002.

c) Regionsudvalget besluttede ikke at afgive udtalelse.

d) Europa-Parlamentets udtalelse efter førstebehandlingen blev afgivet den 3. september 2002 og indeholdt 19 ændringsforslag til Kommissionens forslag.

e) Den 26. november 2002 vedtog Kommissionen i overensstemmelse med traktatens artikel 250, stk. 2, et ændret forslag (KOM(2002) 664 endelig), der helt eller delvis indarbejdede 13 af Europa-Parlamentets ændringsforslag, mens 6 ændringsforslag blev afvist.

f) Rådet fastlagde sin fælles holdning den 28. marts 2003.

g) Den 9. oktober 2003 vedtog Europa-Parlamentet ved andenbehandlingen en beslutning med 5 ændringsforslag til den fælles holdning.

3. Formålet med forslaget

Formålet med dette direktivforslag er at forbedre luftfartssikkerheden ved at sikre, at tredjelandes luftfartøjer, der benytter Fællesskabets lufthavne, overholder de internationale sikkerhedsnormer.

Til dette formål er medlemsstaterne pålagt at sikre, at der indsamles og videregives oplysninger, således at der kan fremskaffes tilstrækkelig dokumentation til at træffe afgørelse om, hvilke foranstaltninger der er nødvendige for at sikre sikkerheden både for luftfartspassagerer og mennesker på landjorden.

Det sikres, at tredjelandes luftfartøjer, driften af disse luftfartøjer og deres besætning kontrolleres, når der foreligger begrundet mistanke om, at internationale sikkerhedsnormer ikke opfyldes. Hvis hensynet til sikkerheden umiddelbart tilsiger det, pålægges sådanne fartøjer flyveforbud, og der træffes afgørelse om gennemførelse af passende foranstaltninger for at udbedre de konstaterede mangler.

4. Kommissionens udtalelse vedrørende Europa-Parlamentets ændringsforslag

Ved andenbehandlingen vedtog Europa-Parlamentet 5 ændringsforslag til Rådets fælles holdning.

Kommissionen kan acceptere 2 af ændringsforslagene fuldt ud, 1 delvist og 1 i princippet, dvs. såfremt de omformuleres.

Kommissionen må ikke desto mindre afvise 1 ændringsforslag helt.

4.1. Ændringsforslag, som Kommissionen har accepteret

Kommissionen finder, at ændringsforslag 2, 3, 4 og 5 forbedrer teksten til den fælles holdning.

4.1.1. Ændringsforslag, som er accepteret fuldt ud (2 ændringsforslag).

Ændringsforslag 4 (vedr. artikel 11, stk. 1) genindfører fristen på to år for medlemsstaternes gennemførelse af direktivet. Dette var den tidsfrist, som Kommissionen oprindeligt foreslog, men som Rådet ændrede til tre år i sin fælles holdning. Da drøftelserne af Kommissionens første forslag begyndte i 1997, og gennemførelsen af rampchecks allerede er iværksat i henhold til SAFA-programmet (sikkerhedsvurdering af udenlandske luftfartøjer) under ledelse af den europæiske konference for civil luftfart, burde en toårsperiode være tilstrækkelig til at gøre det muligt for medlemsstaterne at tilpasse deres lovgivning.

Ændringsforslag 5 (vedr. artikel 13) afkorter fristen for Kommissionens offentliggørelse af en rapport om anvendelsen af dette direktiv til fire år. I Rådets fælles holdning er der foreslået en frist på fem år. Afkortelsen på et år er den logiske følge af den afkortede gennemførelsesperiode på fire år nævnt i ændringsforslag 4. Således opretholdes en toårsperiode til analysen af direktivets anvendelse.

4.1.2. Ændringsforslag, som er delvist accepteret (1 ændringsforslag).

Ændringsforslag 2 (vedr. artikel 6, stk. 2) tilsigter at stille mere specifikke krav til indholdet af den årlige rapport om inspektionsprogrammet, som Kommissionen vil offentliggøre. Kommissionen kan acceptere, at denne rapport også skal stilles til rådighed for erhvervslivets aktører, og at der tages hensyn til alle modtagne oplysninger. Den kan dog ikke acceptere kravet om, at denne rapport kun må levne plads til én fortolkning, eftersom en fortolkning altid er subjektiv og implicerer forskellige opfattelser. Derudover kan offentliggørelsen af erklæringer vedrørende evaluering af øgede sikkerhedsrisici alene på grundlag af inspektionsrapporter under visse omstændigheder medføre uberettigede gener for de enkelte operatører eller stater, alt imedens andre luftfartøjer kunne rammes af en ulykke til trods for en ulastelig inspektionsrapport. Kommissionen kan derfor ikke acceptere den anden del af dette ændringsforslag.

4.1.3. Ændringsforslag, som Kommissionen accepterer i princippet, men ønsker omformuleret (1 ændringsforslag)

Ændringsforslag 3 (vedr. artikel 9, litra b)) tilsigter at genoprette Kommissionens stilling, som blev svækket med hensyn til forslaget om at kunne træffe foranstaltninger mod operatører eller stater, der ikke anvender internationale sikkerhedsnormer. Af hensyn til overensstemmelsen med udvalgsproceduren nævnt i dette stykke vil Kommissionen tilføje udtrykket "henstille til at" mellem "bl.a." og "udvide".

4.2. Ændringsforslag, som Kommissionen har afvist

Ændringsforslag 1 (vedr. artikel 5, stk. 2) indeholder et krav om, at det europæiske luftfartssikkerhedsagentur i lighed med Kommissionen skal modtage medlemsstaternes rapporter. Skønt Kommissionen er enig i, at EASA bør informeres om resultaterne af de inspektioner, som udføres i Fællesskabets lufthavne, falder dette emne ikke inden for dets kompetenceområde, så længe der ikke er vedtaget en ændring af forordning 1592/2002 om oprettelse af agenturet. Kommissionen kan som følge deraf ikke acceptere dette ændringsforslag.

5. Konklusion

Kommissionen ændrer i henhold til EF-traktatens artikel 250, stk. 2, sit forslag i overensstemmelse med ovenstående.